ขออยุญาตสอบถามครับ เมื่อประมาณเดือน มิ.ย.ที่ผ่านมาผมมีติ่งเนื้อขึ้นเป็นเม็ดกลมๆที่หัวหน่าว ประมาณ 5 - 6 อัน ผ่านไปสักพัก มันเริ่มกลายเป็นเส้นๆเหมือนนิ้วมือเล็กๆ ผมจึงไปหาข้อมูล พบว่าอาจเป็นหูดหงอนไก่ จึงไปซื้อยาที่เภสัชกร ได้ยา aldara cream มา จึงทาก่อนนอนวันเว้นวัน สัก1 อาทิตย์ เกิดการระคายเคืองและเกิดอาการต่อมน้ำเหลืองอักเสบบริเวณขาหนีบ ถึงไปพบแพทย์ แพทย์บอกว่าเป็นหูด จึงตัดสินใจให้จี้ออกด้วยไฟฟ้า เกิดแผลใหญ่ กว่าจะหาย เกือบเดือน ในระหว่างมีแผลแพทย์ได้จ่ายยาฆ่าเชื้อและยาแก้อักเสบให้ หลังจากแผลหาย ก็พบว่ามีติ่งหูดลักษณะเดิมเกิดขึ้น 1 อันบริเวณใกล้เคียงรอยโรคเดิม ผมอยากทราบว่ามีวิธีการรักษาแบบอื่นไหมครับ และต้องพบแพทย์ด้านไหน อีกอย่างตอนนี้ผมรุ้สึกปวดกล้ามเนื้อบริเวณขาหนีบแต่ไม่มากเหมือนแต่ก่อนครับ อีกอย่างคือถุงอัณฑะมีลักษณะบวมแดง มีตุ่มเล็กๆขึ้นสีม่วงๆ ครับ
สวัสดีค่ะ หากได้รับการวินิจฉัยจากแพทย์แล้วว่าเป็นหูด และเป็นบริเวณหัวหน่าว ก็เรียกว่าเป็นหูดหงอนไก่ ซึ่งเกิดจากการติดเชื้อไวรัส HPV โดยมักติดมาจากการมีเพศสัมพันธ์ทั้งนี้ รอยโรคของหูดที่เห็นเป็นติ่ง ประมาณ 1 ใน 3 จะหายไปได้เองโดยไม่ต้องรับการรักษา ภายในระยะเวลา 1 ปี แต่อย่างไรก็ตาม การติดเชื้อ HPV ยังคงมีอยู่ จึงมีโอกาสเป็นรอยโรคซ้ำขึ้นมาได้อีก โอกาสกลับเป็นซ้ำ คิดเป็น 20-30% ของผู้ป่วยทั้งหมด แม้ว่าจะได้รับการรักษาอย่างเหมาะสมแล้วก็ตาม โดยขึ้นกับสภาวะภูมิคุ้มกันของผู้ป่วยและการลุกลามของรอยโรค โดยมักกลับเป็นซ้ำใน 2-3 เดือน เนื่องจากการรักษาไม่ว่าจะเป็นการใช้ยาหรือการผ่าตัด จะกำจัดเฉพาะรอยโรคออกไป แต่ไม่สามารถกำจัดเซลล์ที่ติดเชื้อ HPV ออกไปได้หมด เพราะมีการติดเชื้อ HPV แบบแฝง ซึ่งไม่มีรอยโรคให้เห็นในขณะนั้น ทำให้ยังสามารถแพร่เชื้อไปสู่คู่นอน และมีโอกาสติดเชื้อในตนเองซ้ำ ที่บริเวณใกล้เคียงได้ดังนั้น แม้จะรักษาด้วยการจี้ออกด้วยไฟฟ้า ก็อาจมีโอกาสกลับมาเป็นซ้ำได้อีกดังกล่าวไปค่ะ ซึ่งหากเป็นไม่มาก ก็อาจรอให้ระบบภูมิคุ้มกันของร่างกายกำจัดออกไปเองค่ะ แต่หากต้องการให้รอยโรคหายไป ก็อาจใช้การจี้ไฟฟ้า หรือเลเซอร์หรือผ่าตัดออกซ้ำค่ะ อย่างไรก็ตาม ก็ย่อมมีโอกาสเกิดรอยโรคขึ้นมาได้อีก เพราะเชื้อไวรัสยังไม่ถูกกำจัดออกไปจากร่างกายเราค่ะสำหรับอาการปวดบริเวณขาหนีบ หากมีการคลำได้ก้อนที่ขาหนีบร่วมด้วย อาจเป็นไส้เลื่อนขาหนีบได้ หรืออาจเป็นต่อมน้ำเหลืองที่โตก็ได้ แนะนำว่าหากยังคงปวดต่อเนื่อง ก็ควรไปพบแพทย์เพื่อตรวจค่ะส่วนตุ่มเล็กๆ สีม่วงที่ถุงอัณฑะ อาจเป็นโรคเส้นเลือดผิวหนังอัณฑะโป่งพอง (Angiokeratoma of Fordyce) โดยเกิดจากความผิดปกติของเส้นเลือดฝอยผิวหนังอัณฑะ ทำให้โป่งขึ้นออกมาเป็นตุ่มคล้ายห้อเลือด สีออกม่วงแดง โรคนี้ไม่ถือว่ามีอันตราย และไม่ได้เกิดจากการติดเชื้อ มักพบเมื่ออายุมากขึ้น เนื่องจากหลอดเลือดจะเสื่อมไปตามอายุที่มากขึ้น จึงทำให้เกิดภาวะนี้ขึ้นมา นอกจากนี้แล้ว ก็อาจเกิดจากการเป็นไฝ หรือเนื้องอกของผิวหนังที่ถุงอัณฑะค่ะ อย่างไรก็ตาม โรคเหล่านี้ ไม่น่าทำให้อัณฑะบวมแดงร่วมด้วย ดังนั้น หากอัณฑะมีอาการบวมแดง และเจ็บปวด ก็อาจเกิดจากการอักเสบติดเชื้อจากเชื้อแบคทีเรียหรือโรคติดต่อทางเพศสัมพันธ์ต่างๆ ได้ หรือเป็นไส้เลื่อนชนิดติดคาก็ได้ แนะนำว่าควรต้องไปพบแพทย์เฉพาะทางเดินปัสสาวะเพื่อตรวจวินิจฉัยค่ะ